Σύνθετα έργα σύγχρονης τέχνης σε δημόσιο χώρο

Η περίπτωση του έργου «Ουρά» του Νίκου Κεσσανλή στο Αττικό Μετρό.

E. Σταματοπούλου1, Μ. Σωτηροπούλου1, Α. Μπακόλας1,\*, Μ. Καρόγλου1

1Σχολή Χημικών Μηχανικών, ΕΜΠ, Αθήνα, Ελλάδα

*(\**[abakolas@mail.ntua.gr](mailto:abakolas@mail.ntua.gr))

**ΠΕΡΙΛΗΨΗ**

Στη σύγχρονη τέχνη συναντιόνται συχνά παραδοσιακές τεχνικές όπως η φωτογραφία, που συνδυάζεται από τους καλλιτέχνες με άλλα υλικά ή μεθόδους προκειμένου να δημιουργήσουν εικόνες πάνω σε διαφορετικές επιφάνειες. Ο επιφανής και διεθνούς κύρους, Έλληνας καλλιτέχνης Νίκος Κεσσανλής (1930-2004), χρησιμοποίησε την παραδοσιακή τεχνική της αναλογικής φωτογραφίας σε συνδυασμό με επιμέρους φωτομηχανικές τεχνικές, προκειμένου να δημιουργήσει μια σειρά από έργα σε φωτοευαισθητοποιημένες επιφάνειες, όπως τσιμέντο και ύφασμα (1) (2). H τεχνική αυτή βασίζεται στη χρήση ενός φωτοευαίσθητου γαλακτώματος εμποτισμού της επιφάνειας πάνω στην οποία θα γίνει στη συνέχεια η εμφάνιση της εικόνας και ονομάζεται *alternative printing* (3)(4)*.*

Μια σειρά από αυτά τα έργα εκτίθενται σε δημόσιο χώρο, και συγκεκριμένα στον σταθμό του μετρό της Ομόνοιας. Πρόκειται για το έργο με τίτλο «Ουρά» (1998-2000), που αποτελείται από 11 τελάρα, που απεικονίζουν σκιώδεις μορφές σε φωτοευαισθητοποιημένο ύφασμα (5).

Η μελέτη που εκπονήθηκε, αφορούσε αφενός στο χαρακτηρισμό των υλικών (καμβάς, προετοιμασία, φωτοευαίσθητο υλικό) και τη τεχνική που χρησιμοποιήθηκε από τον καλλιτέχνη για τη δημιουργία αυτού του συνόλου έργων, αφετέρου στην διασύνδεση της κατάστασης διατήρησής τους σε σχέση με τις συνθήκες περιβάλλοντος του δημόσιου χώρου στον οποίο εκτίθενται από το 2000 έως σήμερα.

Η μελέτη των έργων βασίστηκε σε μη επεμβατικές τεχνικές (ψηφιακή φωτογραφική τεκμηρίωση και επεξεργασία εικόνας με διαφορετικούς φακούς εστίασης και ψηφιακό φορητό οπτικό μικροσκόπιο, χρωματομετρία καθώς και χαρακτηρισμό μικροδειγμάτων με φασματοσκοπικές τεχνικές (μ-Raman και FT-IR). Παράλληλα, καταγράφηκαν οι συνθήκες θερμοκρασίας και σχετικής υγρασίας στο περιβάλλον του έργου ώστε τα δεδομένα να συσχετιστούν με τη γενικότερη κατάσταση διατήρησής του (6).

Τα αποτέλεσμα της μελέτης παρείχαν σημαντικές πληροφορίες για τα υλικά που χρησιμοποίησε ο Νίκος Κεσσανλής σε αυτά τα εμβληματικά έργα τέχνης, όπως ο καμβάς από βαμβάκι και γιούτα, τη προετοιμασία του υποστρώματος (λευκό του τιτανίου και κιμωλία) καθώς και το υλικό της φωτοευαισθητοποίησης (γαλάκτωμα ζελατίνης χλωριούχου αργύρου). Επιπροσθέτως, εντοπίστηκαν υλικά διάβρωσης του γαλακτώματος όπως ο θειούχος άργυρος καθώς και προϊόντα ατμοσφαιρικής ρύπανσης (αιθάλη και λιγνίνη) του περιβάλλοντος (7).

Τέλος, διαπιστώθηκε ότι οι συνθήκες θερμοκρασίας και σχετικής υγρασίας έχουν μεγάλες διαβαθμίσεις και συχνές ημερήσιες μεταβολές, με αποτέλεσμα να δημιουργούν μηχανικές και χημικές καταπονήσεις στα υλικά και γενικότερα να είναι ακατάλληλες για τη μακροχρόνια διατήρηση αυτού του είδους έργων τέχνης.

**Λέξεις κλειδιά**

Φωτογραφία, σύγχρονη τέχνη, μη επεμβατικές τεχνικές, μ-Raman, FTIR.

**ΒΙΒΛΙΟΓΡΑΦΙΑ**

[1] G. Tzirtzilakis (ed.), Nikos Kessanlis, Macedonian Museum of Modern Art, ed. Adam, Thessaloniki, 1997, p.228.

[2] E.Stamatopoulou, M.Karoglou, A.Bakolas, Contemporary artworks created on photosensitized cements: Materials and conservation state of Nikos Kessanlis “Wall-Erotica”, *J.Cult.Herit*., 41, 2020, 43-50.

[3] D. Ross, The Handmade silver gelatin emulsion print, ed. Routledge, N. York, 2019, p.303.

[4] C. James, The book of the alternative photographic process, ed. Delmar, 2012, p.640.

[5] I. Reboutsika, The Athens Attiko Metro as a museum space audiences’ ideas and perspectives, *Museumedu*, 3, 2016, 187-224.

[6] G. Marucci , A. Monno , I. Dorothé van der Werf, Non invasive micro-Raman spectroscopy for investigation of historical silver salt gelatin photographs, *Microchem. J.*, 117, 2014, 220-224.

[7] E.Stamatopoulou, A.Sotiropoulou, M.Karoglou, A.Bakolas, Characterization of contemporary artworks made on photosensitized canvas by means of optical microscopy and micro-Raman spectroscopy techniques, *Microchem.J.,* 165, 2021,1-8.